Regionsudvalgets udtalelse om »Racisme, fremmedhad og antisemitisme« (97/C 244/12)

REGIONSUDVALGET har -

under henvisning til Kommissionens forslag til Rådets forordning (EF) om oprettelse af et europæisk overvågningscenter for racisme og fremmedhad [KOM(96) 615 endelig udg. - 96/0298 (CNS)] (),

under henvisning til Rådets beslutning af 14. februar 1997 om i henhold til artikel 130 B og artikel 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til sin beslutning af 18. september 1996 om at henvise det forberedende arbejde til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«,

under henvisning til Underudvalg 8's forslag til udtalelse (CdR 80/97 rev.) vedtaget af underudvalget den 7. april 1997 (ordfører: Eurig Wyn) -

på den 18. plenarforsamling af 11.-12. juni 1997 (mødet den 12. juni) enstemmigt vedtaget følgende udtalelse.

1. Indledning

Regionsudvalget ønsker at spille en konstruktiv rolle i Det Europæiske År mod Racisme og vil i dette øjemed fremlægge sine ideer og gøre sit yderste som førende repræsentant for de lokale og regionale myndigheder i forbindelse med deres strategier mod racisme. Efter Regionsudvalgets mening er strategier mod racisme mest effektive på det lokale og regionale plan, for det er dér, at følgerne af racisme og fremmedhad mærkes mest intenst.

Regionsudvalget presser på, for at regional- og lokalstyret får tildelt en reel kompetence. Det har derfor en vigtig rolle at spille i kampen mod racisme og fremmedhad, idet det skal sørge for, at de lokale og regionale myndigheder har tilstrækkelige midler og beføjelser til at håndtere sådanne problemer effektivt. Centralstaten har et indlysende ansvar for at uddelegere disse beføjelser, for det er på det lokale plan, at racismeproblemer opdages og løses bedst.

2. Strategi

2.1. Regionsudvalget vil arrangere et forum for god praksis inden for strategier mod racisme blandt de regionale og lokale myndigheder.

2.2. Regionsudvalget vil arrangere en antiracisme-konference for de regionale og lokale myndigheder.

2.3. Regionsudvalget slår til lyd for effektive antiracisme-tiltag på arbejdspladsen. Der bør sættes ind på de områder, der ligger uden for uddannelsessfæren, i de tilfælde hvor racismen griber om sig.

2.4. Man bør være opmærksom på de problemer, som rejser sig for mindretalskulturer og -sprog i små lande samt for regioner, der ligger under for nationalstatens stærkere dominerende kultur. 50 mio. mennesker i EU taler et minoritetssprog. Hvordan kan disse sprog beskyttes, således at man undgår de spændinger og den racisme, som deres gradvise forsvinden vil medføre i de samfund, hvor de tales?

2.5. De minoritetsgrupper, der - muligvis som følge af økonomiske faktorer som arbejdsløshed og folkevandring - har bosat sig i nationalstater, må beskyttes og accepteres som en del af EU's og medlemsstaternes mangfoldighed. Man må understrege faren for at stille krav til potentielt nye medlemsstater om overholdelse af menneskerettighederne og minoriteters rettigheder, når dette aspekt samtidig forsømmes inden for EU.

2.6. Den Europæiske Menneskerettighedskonvention må overholdes.

2.7. Regionsudvalget mener, at det bør have ret til at gå til EU-Domstolen for at sikre indførelsen af mindretalsrettigheder. Det bør have ret til at appellere til EU-Domstolen på vegne af mindretal, der er blevet udsat for racisme, for således fremme antiracistiske tiltag.

2.8. Pressen, medierne og underholdningsbranchen har en vigtig rolle at spille i kampen mod racisme. De bør tilskyndes til at udforme strategier mod racisme.

2.9. Fattigdom, dårlige boligforhold, mangel på ordentlige sociale faciliteter er alt sammen med til at puste til racismen i lokalsamfundene. Regionsudvalget mener, at antiracisme-strategier også bør inddrage sociale faktorer, især arbejdsløshed.

3. Mål

Regionsudvalget støtter følgende fælles mål:

3.1. en understregning af den trussel, racisme, fremmedhad og antisemitisme udgør for menneskerettighederne og for den økonomiske og sociale samhørighed i EU;

3.2. en opfordring til at overveje og debattere, hvilke tiltag der er nødvendig for at bekæmpe racisme, fremmedhad og antisemitisme i Europa;

3.3. en indsats til fremme af erfaringsudveksling om god praksis og effektive lokale, nationale og europæiske strategier til bekæmpelse af racisme, fremmedhad og antisemitisme;

3.4. information om en sådan god praksis og effektive strategier i regioner, der arbejder på at bekæmpe racisme, fremmedhad og antisemitisme, og større effektivitet på dette felt;

3.5. information om fordelene ved de integrationstiltag, der gennemføres på nationalt plan, især inden for beskæftigelses-, uddannelses- og boligområdet;

3.6. god udnyttelse - når som helst det er muligt - af de erfaringer, som indhøstes af personer, der rent faktisk udsættes for eller kan blive udsat for racisme, fremmedhad og antisemitisme, samt fremme disse personers deltagelse i samfundet.

4. Regionsudvalget støtter oprettelsen af et europæisk overvågningscenter for racisme og fremmedhad

4.1. Generelle bemærkninger

Forslaget om at oprette et europæisk overvågningscenter bør støttes. De offentlige og frivillige organer, der arbejder med raceforhold, har i mange år konstateret, at der mangler objektive oplysninger, og at der er behov for statistikker til præcist at påvise omfanget af racisme og dertil hørende adfærd.

4.2. Særlige bemærkninger

4.2.1. Artikel 2: Mål og opgaver

De foreslåede mål og opgaver forekommer passende. Mht. indsamling, registrering og analyse af oplysninger er det naturligvis vigtigt, at alle deltagende organer går ens frem. Fejlagtige oplysninger vil medføre, at der tages forkerte skridt. Under varetagelsen af sine opgaver kan overvågningscenteret kun opnå gode resultater, hvis det yder et konstruktivt bidrag til udformningen af en passende strategi. Der må være fuld opbakning om centrets mål og opgaver.

Udgivelse af en årlig, autoritativ rapport kunne være et nyttigt barometer til påvisning af problemets omfang. Rapportens indhold og følgelig problemet selv vil blive taget til efterretning. Centrets »uddannelsesmæssige« rolle i udtrykkets bredeste forstand må erkendes.

4.2.2. Artikel 3: Arbejdsmetoder og prioriteringer

Bør man specifikt se på omfanget, arten og virkningerne af racistisk chikane?

4.2.3. Artikel 4: Europæisk netværk for oplysning om racisme og fremmedhad (RAXEN)

Etablering at et informationsnet er af afgørende betydning for overvågningscentrets virksomhed. Det må sikres, at kun autoritative organer deltager i tilvejebringelse af oplysninger. Der må herske klarhed på området for at sikre, at oplysningerne præsenteres på en gensidigt anerkendt måde. Rent praktisk ville det være en god idé, om man gik ind i allerede eksisterende net i medlemsstaterne for at danne sig et overblik over og få adgang til disse nets egne informationsindsamlingsprocedurer.

4.2.4. Artikel 7: Samarbejde med kompetente organisationer og instanser

I lighed med Raxen bør man gå pragmatisk til værks ved indførelse af netværks- og samarbejdsprocessen. Det må erkendes, at veletablerede og kompetente organisationer har ydet et stort bidrag til indsamling af oplysninger og erfaringer mht. racisme og fremmedhad.

4.3. Yderligere særlige initiativer

Regionsudvalget går ind for følgende:

a) Høring

Regionsudvalget bør inddrages i alle høringer om antiracisme-aktiviteter og raceforhold generelt.

b) Fremme af et samfund, hvor forskellige trosretninger, racer og kulturer kan leve side om side

Regionsudvalget bør overveje, hvorledes man kan udvikle og fremme de værdifulde sociale og økonomiske goder, minoritetssamfund tilfører regionerne. Deres righoldige religiøse og kulturelle arv må vi glæde os over. Regionsudvalget er imidlertid bekymret over det stigende fremmedhad, der skyldes religiøs fundamentalisme.

c) Lighed

Man må overveje, hvorledes man kan fremme lige muligheder og adgang til lokale tjenesteydelser. Regionsudvalget går ind for lige muligheder for mænd og kvinder og de forskellige racer imellem.

d) Undervisning

Regionsudvalget anser undervisning, især i børnehaver, for at være en vigtig måde til at komme racisme og fremmedhad til livs. Det går ind for, at der tages skridt til at få udformet en effektiv undervisningsstrategi mod racisme.

e) Beskæftigelse

Alle bør garanteres lige muligheder for et værdigt arbejde, både juridisk og i praksis, uanset race.

5. Konklusion

Den eneste måde, hvorpå der virkelig kan gøres fremskridt i bekæmpelsen af racisme, fremmedhad og antisemitisme, er at starte med bredt at erkende, at problemet eksisterer. Det er nødvendigt med autoritative og objektive oplysninger, som angiver problemets omfang, samt hvorledes det præcist kommer til udtryk. Uden sådanne oplysninger kan der ikke gribes rigtigt ind over for situationer, som vi ikke har fuldt kendskab til. Oprettelsen af det foreslåede overvågningscenter vil på lang sigt kunne yde et vigtigt bidrag til at få begrænset racistisk, antisemitisk og fremmedfjendtlig adfærd til et minimum, nemlig via tilvejebringelse af pålidelige oplysninger, som kan føre til udformning af en passende strategi og allokering af ressourcer til kampen mod antisocial adfærd.

6. Yderligere kommentarer

Regionsudvalget støtter:

- De mange forskellige aktiviteter, der vil finde sted i medlemsstaterne og på EU-plan som et led i Det Europæiske År mod Racisme. Der vil være lige fra lokale græsrods-projekter, til regionale initiativer, nationale kampagner og store arrangementer på EU-plan. Der vil blive to hovedaktivitetsgrupper: dels information og kommunikation, som kommer til at omfatte politiske arrangementer, sports- og kulturarrangementer, samt informations- og kommunikationskampagner, dels en erfaringsudveksling, som skal fremme lokale og regionale projekter, ekspertseminarer og konferencer på EU-plan. Regionsudvalget bifalder Europarådets aktiviteter og erklæringer om antiracisme, fremmedhad og antisemitisme.

- I løbet af Det Europæiske År mod Racisme vil nationale koordineringsudvalg i de enkelte medlemsstater koordinere arrangementer og aktiviteter på nationalt plan. Et begrænset antal lokale og regionale projekter, fortrinsvis af tværnational tilsnit, vil ligeledes få støtte fra Kommissionen; først i 1997 vil man indkalde projekter og i den forbindelse angives der frister, ansøgningsprocedurer, prioriteter og støtteniveau. Desforuden kan organisationer, som allerede arbejder med at bekæmpe racisme, sætte fokus på og fremme det igangværende arbejde eller modeller for god praksis som led i Det Europæiske År mod Racisme. Det officielle logo i den anledning vil være tilgængelig hos de nationale koordineringsudvalg.

Bruxelles, den 12. juni 1997.

Pasqual MARAGALL i MIRA

Formand for Regionsudvalget

() EFT C 78 af 12. 3. 1997, s. 15.